b'\n_START_ARTICLE_\n\xc5\xa0ama\xc5\xa1-\xc5\xa1um-ukin\n_START_PARAGRAPH_\n\xc5\xa0amash-\xc5\xa1um-ukin (asirsko  mdGI\xc5\xa0.NU\xe2\x82\x81\xe2\x82\x81-MU-GI.NA, \xc5\xa0ama\xc5\xa1-\xc5\xa1uma-ukin, poslovenjeno \xc5\xa0ama\xc5\xa1 je namestil (svojega) naslednika)  je bil asirski kralj Babilonije, ki je vladal od leta 667 do 648 pr. n. \xc5\xa1t., * ni znano, \xe2\x80\xa0 648 pr. n. \xc5\xa1t.\n_START_SECTION_\nZgodovina\n_START_PARAGRAPH_\n\xc5\xa0ama\xc5\xa1-\xc5\xa1um-ukin je bil drugi sin asirskega kralja Asarhadona. Leta 672 pr. n. \xc5\xa1t. je nepri\xc4\x8dakovano umrl njegov starej\xc5\xa1i brat in prestolonaslednik Sin-apla-iddina. Asarhadon je kljub temu, da bi ga moral naslediti \xc5\xa0ama\xc5\xa1-\xc5\xa1um-ukin, za prestolonaslednika izbral njegovega mlaj\xc5\xa1ega  brata Asurbanipala, sposobnega vojskovodjo in politika. Da bi prepre\xc4\x8dil spore med bratoma je po dogovoru z vodilnimi plemi\xc4\x8di in dr\xc5\xbeavnimi uradniki \xc5\xa0ama\xc5\xa1-\xc5\xa1um-ukina imenoval za kralja Babilonije.  Pokrajinski guvernerji in vazali so morali prise\xc4\x8di, da sprejemajo njegovo odlo\xc4\x8ditev in da bodo po njegovi smrti pomagali bratoma braniti njuna prestola_NEWLINE_Ko je Asarhadon na pohodu proti upornemu Egiptu leta 669 pr. n. \xc5\xa1t. nepri\xc4\x8dakovano umrl, je odlo\xc4\x8dna Asurbanipalova stara mati in Sanheribova vdova Nakija-Zakutu kljub nasprotovanju dvornih uradnikov in  dela duhov\xc5\xa1\xc4\x8dine dosegla,  da je prestol nasledil Asurbanipal. \xc5\xa0ama\xc5\xa1-\xc5\xa1um-ukin je postal podkralj Babailonije. Njegovo imenovanje je imelo o\xc4\x8diten namen pri Babiloncih narediti vtis neodvisnosti. _NEWLINE_Leta 668 pr. n. \xc5\xa1t. ja \xc5\xa0amam-\xc5\xa1um-ukin Babilonu vrnil Mardukov kip, naslednje leto pa je na novoletnih slavnostih vzel Belovo roko in postal legitimen babilonski kralj._NEWLINE_V Babilonijo so spadala mesta Babilon, Borsipa, Kuta in Sipar. Asurbanipal je imel kot neomejen vladar \xc5\xa1e vedno oblast v teh mestih, medtem ko je \xc5\xa0ama\xc5\xa1-\xc5\xa1um-ukin teoreti\xc4\x8dno vladal v ju\xc5\xbenih pokrajinah. Asirija je imela voja\xc5\xa1ko posadko v Nipurju. Ve\xc4\x8d babilonskih guvernerjev se je trudilo dobiti asirsko naklonjenost kar potrjujejo priliznjena pisma urskega guvernerja Sin-bala\xc5\xa1u-ikbija kralju Asurbanipalu._NEWLINE_Asurbanipal je bil odgovoren za babilonsko obrambo in zunanjo politiko. \xc5\xa0ama\xc5\xa1-\xc5\xa1um-ukinu je prepustil gospodarske zadeve in dodeljevanje posesti. Asurbanipal je sodeloval tudi pri obnovi sveti\xc5\xa1\xc4\x8d, kar dokazuje stela, ki slavi njegovo pomo\xc4\x8d pri obnovi Nabujevega templja v Borsipi. V Babiloniji je uradni jezik spet postala sumer\xc5\xa1\xc4\x8dina. Nekaj \xc4\x8dasa je sistem deloval dobro, potem pa je \xc5\xa0ama\xc5\xa1-\xc5\xa1um-ukin, spodbujen z babilonskim nacionalizmom, za\xc4\x8del trditi, da je on in ne mlaj\xc5\xa1i brat naslednik mezopotamskih monarhov, katerih imperij se je raztezal  od Irana do Sredozemlja in od Kavkaza do Arabije in severne Afrike. _NEWLINE_Maja 852 pr. n. \xc5\xa1t. se je uprl mlaj\xc5\xa1emu bratu. Organiziral je mo\xc4\x8dno koalicijo, v kateri so  bili tudi Nabu-bel-\xc5\xa1umate, kralj mezopotamskih pomorskih ozemelj, elamska in kaldejska plemena v Mezopotamiji, kralja  Gutije in Amurruja in Arabci iz Arabije. Po dveh letih vojskovanja so Asirci porazili in opusto\xc5\xa1ili Elam in za\xc4\x8deli oblegati Babilon in Borsipo. Babilon se je junija 648 pr. n. \xc5\xa1t. vdal._NEWLINE_Fragment Asurbanipalovih letopisov, ki so ga odkrili v Nimrudu, pravi, da je \xc5\xa0ama\xc5\xa1-\xc5\xa1um-ukina ranila pu\xc5\xa1\xc4\x8dica, drugo besedilo pa, da se je po padcu mesta vrgel v gore\xc4\x8do pala\xc4\x8do.  Nasledil ga je Kandalanu, ki je vladal do leta 627 pr. n. \xc5\xa1t. Kandalanu bi lahko bilo Asurbanipalovo babilonsko prestolno ime, \xc4\x8de je Kandalanu obstajal, pa je bil asirski marionetni vladar._NEWLINE_MacGinnis je prepri\xc4\x8dan, da so bile podrobnosti obleganja Babilona kasneje vklju\xc4\x8dene v opis obleganja Niniv.'